text: På café med sundhedsplejersken
  16 august 2010 kl. 12.11
  I Haderslev byder en café nu på mere en kaffe, når diverse nybagte mødre og fædre lægger vejen forbi.
  Gennemsnitsalderen på Café Kafka falder mandag formiddag drastisk, når cafeen endnu engang fyldes af mødre og fædre med deres små børn.
  Denne gang er der dog udover den hyggelige stemning og gode kaffe endnu en grund til at besøge cafeen for især de ammende mødre.
  Cafeen har nemlig i samarbejde med Haderslev Kommune arrangeret, at en af kommunens sundhedsplejersker et par gange om måneden kigger forbi.
  
  Plads til det hele
  Konceptet "ammecafe", hvor mødre mødes og har deres små børn med, er mest kendt fra de større byer i landet. 
  Og med på den bølge rider nu altså Café Kafka, der gerne vil nå mere ud til både mødre og fædre.
  Cafeen er helt klar til de forhåbentligt mange besøgende og deres børn.
  Der er både plads til barnevogne, babymos og bleskift i en hyggelig atmosfære.
  
  Flere nye tiltag
  - Besøget af sundhedsplejersken er helt uformel, og der bliver ikke registreret nogen. Vi vil bare forsøge at være en flue på væggen og svare på spørgsmål, siger sundhedsplejerske Kirsten Mamsen.
  Projektet om brugerdreven innovation har givet grobund for mange nye tiltag i sundhedsplejen i Haderslev Kommune. 
  Familier med små børn er blevet interviewet, og det har fostret mange nye ideer, der nu prøves af for at se, om der er opbakning til dem.
  